Uznesenie Európskeho parlamentu o humanitárnej pomoci sahrawským utečencom



Úradný vestník 033 E , 09/02/2006 S. 0596 - 0597



P6_TA(2005)0137 Humanitárna pomoc utečencom zo Západnej Sahary Uznesenie Európskeho parlamentu o humanitárnej pomoci sahrawským utečencom Európsky parlament, - so zreteľom na svoje uznesenie o Západnej Sahare zo 16. marca 2000 [1], v ktorom "žiada Komisiu o posilnenie humanitárnej pomoci sahrawským utečencom a apeluje najmä na zvýšenie humanitárnej pomoci pre sahrawský ľud, a to predovšetkým v oblasti potravín, hygieny a vzdelávania", - so zreteľom na svoje uznesenie z 23. októbra 2003 o návrhu všeobecného rozpočtu Európskej únie na rozpočtový rok 2004, Oddiel III: Komisia [2], v ktorom žiada Komisiu o záruku poskytovania podstatnej a nepretržitej humanitárnej pomoci sahrawským utečencom, - so zreteľom na správu generálneho tajomníka OSN z 20. októbra 2004 o možnom zmenšení počtu pracovníkov operácie Minurso, vrátane civilných a administratívnych pracovníkov (S/2004/827) a jeho správu z 27. januára 2005 o situácii na Západnej Sahare (S/2005/49), v ktorých vyzýva medzinárodné spoločenstvo, aby pokračovalo v poskytovaní humanitárnej pomoci sahrawským utečencom, pokiaľ sa nevyrieši konflikt v Západnej Sahare, - so zreteľom na návrh Svetového potravinového programu OSN (UNWFP) z 5. mája 2004 na pomoc utečencom zo Západnej Sahary (WFP/EB.2/2004/4-B/4), v ktorej sa uvádza zhoršenie životných podmienok sahrawských utečencov (oneskorený vývoj detí, podvýživa, anémia atď.) z dôvodu zníženia pomoci, - so zreteľom na článok 115 ods. 5 rokovacieho poriadku, A. keďže sahrawské obyvateľstvo sa nachádza v utečeneckých táboroch v Alžírsku z dôvodu nedokončeného odstránenia koloniálnej nadvlády a prežitie tohto obyvateľstva úplne závisí od medzinárodnej humanitárnej pomoci, B. so zreteľom na zhoršenie humanitárnej situácie, ktoré skonštatovala skupina poslancov Európskeho parlamentu počas svojej návštevy v dňoch 3. až 6. marca 2005 v sahrawských utečeneckých táboroch (nachádzajúcich sa v blízkosti mesta Tindouf na juhozápade Alžírska), C. so zreteľom na to, že UNWFP vo svojej výzve krajinám poskytujúcim pomoc z 26. februára 2005 zdôraznil, že od mája 2005 už UNWFP nebude schopný zabezpečiť plnú dennú dávku v hodnote 2100 kcal pre 158000 sahrawských utečencov, kvôli nedostatku štedrých príspevkov a vonkajšej pomoci, čo môže mať závažné následky na výživu a zdravie utečencov, a najmä detí a žien, D. vyjadruje znepokojenie nad vyčerpaním zásob potravín v máji 2005, čo vystaví už aj tak zraniteľné utečenecké obyvateľstvo rozsiahlej humanitárnej kríze v prípade, ak už odteraz nebudú prijaté opatrenia na poskytnutie podstatnej a rýchlej pomoci, ktorá by túto vážnu situáciu zmiernila, E. so zreteľom na možnosť tragických následkov na sahrawských utečencov (zmenšovanie zásob potravín, zhoršenie situácie v oblasti zdravia a vzdelania atď.), v prípade zníženia pomoci, ktorú Komisia poskytuje prostredníctvom útvaru humanitárnej pomoci (ECHO), F. so zreteľom na podstatnú osobitnú a doplnkovú podporu (potraviny, zdravie, vzdelanie, ubytovanie, hygiena atď.), ktorú Komisia poskytovala sahrawským utečencom až do roku 2002 popri a nad rámec pomoci vo forme základných produktov, pochádzajúcej od inštitúcií OSN v rámci ich mandátu, G. keďže humanitárna kríza je predovšetkým dôsledkom nedostatočného pokroku pri hľadaní spravodlivého a dlhodobého politického riešenia na Západnej Sahare, ktoré by bolo prijateľné pre všetky zúčastnené strany, 1. žiada Komisiu o okamžité poskytnutie naliehavej pomoci, ktorá by umožnila čeliť ťažkej situácii, v ktorej sa v súčasnosti nachádzajú sahrawskí utečenci; 2. žiada Komisiu, aby zvýšila a rozlíšila svoju pomoc tak, aby sa dosiahla aspoň úroveň z roku 2002, čím by zabezpečila aspoň minimálny príjem potravín pre sahrawských utečencov a zároveň aby neustále venovala pozornosť oblastiam zdravia, vzdelávania, bývania a dopravy; 3. opäť zdôrazňuje svoju výzvu Komisii, vyjadrenú v odseku 66 vyššie uvedeného uznesenia z 23. októbra 2003, na prijatie vhodných opatrení na zabezpečenie zaručenej pomoci sahrawským utečencom tak, aby v žiadnom prípade nedošlo k prerušeniu tejto pomoci z čisto administratívnych dôvodov, a to ani dočasne; 4. žiada Komisiu, aby prizvala európske mimovládne organizácie, ktoré už majú praktické skúsenosti s realizáciou programov ECHO pre sahrawských utečencov, tak aby bola pomoc Európskej únie zabezpečená účinne a rýchlo; 5. žiada Komisiu, aby prostredníctvom spolupráce so sahrawskými orgánmi zriadenými na tento účel prispela k posilneniu riadiacich kapacít humanitárnej pomoci v utečeneckých táboroch; 6. poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, marockej vláde, frontu Polisario a predsedovi Africkej únie. [1] Ú. v. ES C 377, 29.12.2000, s. 354. [2] Ú. v. EÚ C 82 E, 1.4.2004, s. 457. --------------------------------------------------